U-I-9/12
Natisni
Opravilna št.:
U-I-9/12
Datum odločitve:
24. 9. 2013
ECLI:
ECLI:SI:USRS:2013:U.I.9.12
Akt:
Uredba o okoljski dajatvi za onesnaževanje okolja zaradi odvajanja odpadnih voda (Uradni list RS, št. 104/09 in 14/10), 11. in 12. čl.
Izrek:
Pobuda za začetek postopka za oceno ustavnosti in zakonitosti 11. in 12. člena Uredbe o okoljski dajatvi za onesnaževanje okolja zaradi odvajanja odpadnih voda (Uradni list RS, št. 104/09 in 14/10) se zavrže.
Evidenčni stavek:
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice protiustavnosti oziroma nezakonitosti.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Fanika Perčič, Loka pri Žusmu
Datum vloge:
16. 1. 2012
Vrsta odločitve:
sklep
Vrsta rešitve:
zavrženje
Dokument:
US30219
Dokument v PDF obliki:
U-I-9-12.pdf
136 KB
Prenesite datoteko
U-I-9/12-7
24. 9. 2013
SKLEP
Ustavno sodišče je v postopku za preizkus pobude Fanike Perčič, Loka pri Žusmu, na seji 24. septembra 2013
sklenilo:
Pobuda za začetek postopka za oceno ustavnosti in zakonitosti 11. in 12. člena Uredbe o okoljski dajatvi za onesnaževanje okolja zaradi odvajanja odpadnih voda (Uradni list RS, št. 104/09 in 14/10) se zavrže.
OBRAZLOŽITEV
1. Pobudnica zatrjuje, da sta 11. in 12. člen Uredbe o okoljski dajatvi za onesnaževanje okolja zaradi odvajanja odpadnih voda (v nadaljevanju Uredba) v neskladju s 23. in 25. členom Ustave ter 112. členom Zakona o varstvu okolja (Uradni list RS, št. 39/06 – uradno prečiščeno besedilo, 70/08, 108/09, 48/12 in 57/12 – ZVO-1). Zatrjuje, da prejema račune družbe Javno komunalno podjetje, d. o. o., Šentjur, za plačilo okoljske dajatve, čeprav nikoli ni sklenila pogodbe z navedenim podjetjem niti ni lastnica stavbe, v kateri nastaja komunalna odpadna voda.
2. Izpodbijani predpis je med postopkom pred Ustavnim sodiščem prenehal veljati. Ustavno sodišče praviloma presoja le veljavne predpise. Po drugem odstavku 47. člena Zakona o Ustavnem sodišču (Uradni list RS, št. 64/07 – uradno prečiščeno besedilo in 109/12 – v nadaljevanju ZUstS) Ustavno sodišče odloči o ustavnosti oziroma zakonitosti predpisa, ki je med postopkom pred Ustavnim sodiščem prenehal veljati, če niso bile odpravljene posledice protiustavnosti. Pri podzakonskih predpisih Ustavno sodišče odloči, ali ima njegova ugotovitev učinek razveljavitve ali odprave. Zato je Ustavno sodišče pobudnico pozvalo, naj izkaže, katere morebitne škodljive posledice naj bi nastale zaradi izpodbijanega predpisa in niso bile odpravljene oziroma bi jih bilo treba odpraviti.
3. Pobudnica vztraja pri pobudi. Navedla je zgolj, da se okoliščine niso spremenile. S tem ni izkazala okoliščin, iz katerih bi bilo razvidno, katere posledice protiustavnosti oziroma nezakonitosti izpodbijane Uredbe niso bile odpravljene. Ker niso izpolnjeni pogoji iz drugega odstavka 47. člena ZUstS, je Ustavno sodišče pobudo za začetek postopka za oceno ustavnosti in zakonitosti Uredbe zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik